b"\n_START_ARTICLE_\nGegants d'Olot\n_START_SECTION_\nHist\xc3\xb2ria\n_START_PARAGRAPH_\nEls gegants actuals d'Olot daten del final del segle passat. El Gegant \xc3\xa9s obra de Miquel Blay, el qual en f\xc3\xa9u un esb\xc3\xb3s en fang el 1888, abans de marxar a estudiar a Par\xc3\xads, i la Gegantessa de Celest\xc3\xad Devesa, que la f\xc3\xa9u entre el final de 1888 i el comen\xc3\xa7ament de 1889. Ambd\xc3\xb3s eren alumnes de Josep Berga i Boix, que fou professor i director de l'Escola de Dibuix d'Olot i fundador, el 1880, juntament amb Joaquim Vayreda i Valent\xc3\xad Carrera, del taller d'imatgeria religiosa El Arte Cristiano, taller on els Gegants foren modelats i vestits sota la direcci\xc3\xb3 t\xc3\xa8cnica de Berga._NEWLINE_Els resultats no van poder ser m\xc3\xa9s positius. Olot ja no podia \xe2\x80\x94o millor dit, no volia\xe2\x80\x94 tenir cap m\xc3\xa9s gegant. I la prova \xc3\xa9s que l'any 1980 se'n van construir uns de nous que s\xc3\xb3n una c\xc3\xb2pia exacta dels anteriors, per\xc3\xb2 menys pesants. El Gegant de m\xc3\xa9s de 90 kg pass\xc3\xa0 a fer-ne 77 i la Gegantessa de m\xc3\xa9s de 85 kg a 67._NEWLINE_La tradici\xc3\xb3 oral ha recollit que Miquel Blay, per fer la testa del Gegant, s'inspir\xc3\xa0 en un mosso de can Sureda, una pastisseria al comen\xc3\xa7ament del carrer de Sant Esteve, i Celest\xc3\xad Devesa, en una estanquera del carrer de Sant Rafel. Els originals en guix i fang del Gegant es conserven al Museu de la Garrotxa. Els Gegants es van estrenar pel Corpus de 1889._NEWLINE_Els gegants nom\xc3\xa9s han sofert una transformaci\xc3\xb3 important. Iu Pascual, director de l'Escola Menor de Belles Arts, l'any 1915, va canviar el pentinat de la gegantessa, canvi que comport\xc3\xa0 una certa pol\xc3\xa8mica. Fins aleshores, la gegantessa duia un lligat de cabells que li donava un cert aire de matrona romana i un vel; amb el canvi, se li suprim\xc3\xad el lligat de cabells i se li canvi\xc3\xa0 el ventall que duia a la m\xc3\xa0 dreta per un ram de flors. La resta de canvis solament han afectat a la seva indument\xc3\xa0ria. El mateix Iu Pascual va dissenyar els vestits que tamb\xc3\xa9 van estrenar el 1915 i que van confeccionar a la casa Malatesta de Barcelona. El 1925, aquesta mateixa casa els en f\xc3\xa9u uns altres nous. El 1948, l'artista olot\xc3\xad Llu\xc3\xads Carbonell va dissenyar els m\xc3\xa9s ben encertats. El 1983, la casa Llorens de Barcelona va confeccionar uns vestits que no acabaren d'agradar, ja que s'apartaven dels que havien portat fins aquell moment, i a l'any seg\xc3\xbcent, despr\xc3\xa9s de fer-los uns quants retocs i de canviar algunes peces, aconseguiren assemblar-se als originals de Carbonell. Actualment (des de l'any 2004) porten els mateixos que va dissenyar Llu\xc3\xads Carbonell. L'any 2014, coincidint amb el 125\xc3\xa8 aniversari dels Gegants, es varen desmuntar i restaurar a fons, es van refor\xc3\xa7ar les estructures met\xc3\xa0l\xc2\xb7liques i els vestits es varen col\xc2\xb7locar exactament com els havia ideat Llu\xc3\xads Carbonell l'any 1948._NEWLINE_L'any 1980 es van fer unes c\xc3\xb2pies dels gegants originals per alleugerir-ne el pes. Els treballs de reproducci\xc3\xb3 dels caps es van dur a terme al taller d'imatgeria olot\xc3\xad El Arte Cristiano seguint el proc\xc3\xa9s d'emmotllatge amb pasta encolada o pasta fusta, el material utilitzat per a la fabricaci\xc3\xb3 d'imatges religioses. Tamb\xc3\xa9 es van construir unes noves estructures internes, que van substituir les de fusta per unes de m\xc3\xa9s lleugeres, fetes amb alumini.     _NEWLINE_Els caps originals que van ballar fins a 1980, i tamb\xc3\xa9 les seves estructures internes fetes en fusta es poden veure al Museu dels Sants d'Olot, on s'exposen al costat dels Gegants Vells d'Olot, atribu\xc3\xafts a l'escultor Ramon Amadeu i que daten de principis del segle XIX.\n_START_SECTION_\nImport\xc3\xa0ncia dels gegants d'Olot\n_START_PARAGRAPH_\nL'any 1984, el Ple de l'Ajuntament d'Olot va acordar de no deixar sortir els Gegants fora dels dies que els pertoca- la festivitat de Corpus i les Festes del Tura-, ni tampoc fora de la ciutat. Amb aquesta mesura es va voler protegir les figures i preservar el seu carisma. Nom\xc3\xa9s van sortir d'Olot el 1902 per participar en el Concurs de Gegants, Nans i Monstres t\xc3\xadpics de les Festes de la Merc\xc3\xa8 de Barcelona. Van guanyar la Medalla d'Or i el Diploma d'Honor. En el mateix concurs, el Cap de Lligamosques va ser distingit amb el Gran Diploma d'Honor._NEWLINE_L'any 2006 va ser aprovat pel ple municipal de l'Ajuntament d'Olot el Protocol de la Far\xc3\xa0ndula Olotina, un document que regula totes les sortides dels Gegants, Nans i Cavallets, aix\xc3\xad com les sortides extraordin\xc3\xa0ries._NEWLINE_Els gegants d'Olot no tenen nom. Deia Joan Amades que les poblacions que s'estimen els seus gegants no els posen nom. Olot \xc3\xa9s un exemple d'aix\xc3\xb2._NEWLINE_L'any 1989 es va celebrar el seu centenari, on es van fer diferents actes com per exemple una trobada a Olot de diferents gegants constru\xc3\xafts a Olot, o una cercavila fins al pg. d'en Blay i al pg. del Bisbe Guillamet, amb una gran concentraci\xc3\xb3 de canalla de tota la ciutat, i es part\xc3\xad del past\xc3\xads del centenari. D'aquella celebraci\xc3\xb3 en sort\xc3\xad la fotografia que va ser reprodu\xc3\xafda en un cartell tur\xc3\xadstic de la Generalitat de Catalunya. Tamb\xc3\xa9 s'edit\xc3\xa0 una postal, amb els gegants posats al mig del pg. d'en Blay, davant la fa\xc3\xa7ana modernista de la casa Sol\xc3\xa0-Morales._NEWLINE_L'any 2014 van celebrar el seu 125\xc3\xa8 aniversari. El cap de setmana del 31 de maig i 1 de juny va ser seu de la Vila Gegantera Gironina, per celebrar l'efem\xc3\xa8ride."